KOMISIJOS REGLAMENTAS (EB) Nr. 2095/2005
2005 m. gruodžio 20 d.
nustatantis išsamias Tarybos reglamento (EEB) Nr. 2075/92 taikymo taisykles dėl informacijos apie tabaką pateikimo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 30 d. Tarybos reglamentą (EEB) Nr. 2075/92 dėl bendro žaliavinio tabako rinkos organizavimo (1), ypač į jo 21 straipsnį,
kadangi:
(1)
Siekiant sudaryti Komisijai galimybę stebėti žaliavinio tabako sektoriaus rinkos, kuriai taikomas Reglamentu (EEB) Nr. 2075/92 nustatytas bendras rinkos organizavimas, pokyčius, iš valstybių narių reikalaujama pateikti būtiną informaciją.
(2)
Todėl buvo priimtas 2004 m. kovo 29 d. Komisijos reglamentas (EB) Nr. 604/2004 dėl informacijos apie tabaką pateikimo nuo 2000 bei vėlesnių metų derliaus (2).
(3)
Pateiktina informacija turėtų bendrai apžvelgti visą Bendrijos rinką, ypač atsižvelgiant į 2003 m. rugsėjo 29 d. Tarybos reglamento (EB) Nr. 1782/2003, nustatančio bendrąsias tiesioginės paramos schemų pagal bendrą žemės ūkio politiką taisykles ir nustatančio tam tikras paramos schemas ūkininkams (3), nuostatas ir jo įgyvendinimo taisykles.
(4)
Siekiant užtikrinti veiksmingą administravimą, pateikiama informacija turėtų būti sugrupuota pagal tabako rūšis, o jos pateikimui turėtų būti nustatyti terminai.
(5)
Todėl būtų tikslinga nuostatas atitinkamai pritaikyti pateikiamai informacijai.
(6)
Siekiant aiškumo ir racionalumo, Reglamentas (EB) Nr. 604/2004 turėtų būti panaikintas ir pakeistas nauju reglamentu.
(7)
Šiame Reglamente numatytos priemonės atitinka Tabako vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Valstybės narės elektroniniu būdu, laikydamosi prieduose nurodytų terminų, pateikia Komisijai IA, IB, II ir III prieduose nustatytą informaciją apie kiekvieną derlių.
2 straipsnis
Valstybės narės imasi būtinų priemonių užtikrinti, kad atitinkami ūkio subjektai atitinkamais terminais pateiktų joms reikalaujamą informaciją.
3 straipsnis
1. Reglamentas (EB) Nr. 604/2004 yra panaikinamas.
Tačiau jis toliau taikomas informacijai apie 2005 m. derlių.
2. Nuorodos į panaikintą reglamentą suprantamos kaip nuorodos į šį Reglamentą ir aiškinamos pagal IV priede pateiktą koreliacijos lentelę.
4 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Jis taikomas nuo 2006 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. gruodžio 20 d.